Rocky er borte - nå dominerer østeuropeerne
Når Vladimir Klitsjko (37) fra Ukraina og Aleksander Povetkin (34) fra Russland møtes til tittelkamp i Moskva, er det et tegn på at tungvektsboksingen har tatt et langt steg østover. De siste ti årene har hele åtte boksere fra det tidligere Sovjet-imperiet hatt en eller flere tungvektsbelter og i stadig større grad styrt sporten, hvis vi ser bort fra David Haye, som slo kjempen Nikolaj Valujev og sikret seg WBA-tittelen i 2009.Det er enorme pengesummer ute og går når Klitsjko og Povetkin møtes i kveld, den største potten som vært i en Klitsjko-kamp noen gang. Klitsjko selv er sikret mer enn 100 millioner kroner, Povetkin 35 mill. kroner. - Penger var ikke min motivasjon for å bokse denne kampen, sier Klitsjko til Sport Bild. - Mye viktigere er navnet mitt. VG+: Les den sterke historien om Kai Robin Havnaa som satser på boksing. Her forteller han om farens død og onkelen som ble arrestert for Nokas-ranet (krever abonnement).Etter som matchen går i Moskva vil selvfølgelig flesteparten av 35 000 tilskuerne heie på Povetkin, som har lovt president Vladimir Putin at han skal vinne. - Det blir et voldsomt press på Povetkin. Han vil nok sørge for at jeg møter den beste Povetkin noen gang. Men å tape på hjemmebane ville være bittert for ham, sier Klitsjko til Tageszeitung. - Jeg liker best når tilskuerne er mot meg. Det er på en måte motiverende. Jeg har opplevd det både mot Axel Schulz i Köln og mot Calvin Brock i Madison Square Garden. I New York var det fullt av amerikanske soldater. Etter kampen ville ta bilde sammen med meg.Klitsjko benekter at dette er en del av striden mellom Russland og Ukraina. Han mener de to folkene, som begge var en del av Sovjetunionen, har mye felles og at det slett ikke er «russeren mot ukraineren» på samme måte som «amerikaneren mot russeren» i Rocky-filmene. Det ryktes at president Putin selv vil komme til hallen for å se oppgjøret. - Jeg har møtt Putin og vi snakket masse sammen. Han elsker kampsport. Jeg har i hvert fall ikke noe imot om han kommer til kampen, sier Klitsjko til Tageszeitung.Aleksander Povetkin er i samme boksestall som vår egen Cecilia Brækhus - nemlig Team Sauerland. Han har vunnet alle de 26 kampene han har bokset til nå. Den russiske milliardæren Andrej Rjabinskij og det statlige oljeselskapet Rosneft står bak Povetkin. Vladimir Klitsjko har bokset 63 kamper i sin karriere. Han har vunnet 51 av dem på knockout, ni ganger på poeng - og tre ganger har han tapt. Men det er over ni år siden seneste nederlag, og Klitsjko har tre tungvektsbelter av betydning (WBA, WBO og IBF) - det fjerde «store» beltet er det storebror Vitalij Klitsjko som har. - Povetkin er en beskjeden kar. Det betyr ikke at han har tapt på forhånd. Tvert imot betyr det at han konsentrerer seg om den sportslige prestasjonen og dropper andre ting. - Han har aldri tapt. Det har jeg. Nå bør også Povetkin få følelsen av hvordan det er å tape, sier Vladimir Klitsjko. PS! Kampen mellom Klitsjko og Povetkin kan du se direkte på Viasat Sport og Viaplay. De skal etter planen gå i ringen kl. 21.30. Senere i kveld senter samme kanal olympiamester Anthony Joshuas proffdebut og Micuel Cottos «comeback» som går av stabelen i natt.
Da «Rocky» møtte «Ivan Drago» i den berømte filmen, var det selvfølgelig amerikaneren som vant. Men amerikanerne vinner nå bare på film. I virkelighetens verden er det sovjeterne som dominerer.